S-769/2023

Mál þetta sem dómtekið var 3. maí 2023 höfðaði Lögreglustjórinn á Suðurnesjum með ákæru 16. mars 2023 á hendur ákærða A-x-x N-x-x, kt. 000000- 0000, [...]:„ fyrir fíkniefnalagabrot, með því að hafa laugardaginn 3. september 2022 haft á lögheimili sínu að [...], í vörslum sínum samtals 144,81 grömm af maríhúana, 6,18 grömm af amfetamíni og 1,82 grömm af kókaíni ætluðu til söludreifingar í ágóðaskyni, sem lögregla fann og lagði hald á.

Telst háttsemi ákærða varða við 2. gr., sbr. 5. og 6. gr. laga um ávana- og fíkniefni nr. 65/1974.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerð verði upptæk með dómi 144,81 grömm af maríhúana, 6,18 grömm af amfetamíni og 1,82 grömm af kókaíni sem lögregla fann og lagði hald á, samkvæmt heimild í 6. m gr. 5. g r. laga nr. 65/1974. Þess er krafist að gerð verði upptæk með dómi samtals kr. 40.500,- og 70 evrur sem lögregla fann og haldlagði við húsleit og varðveittar eru sem innistæða á bankareikningi lögreglustjórans á Suðurnesjum auk vaxta og verðbóta af framangreindri fjárhæð frá 3. september 2022 til greiðsludags samkvæmt heimild í 6. mgr. 5. gr. laga nr. 65/1974 og 69. gr. og 69. gr. b. almennra hegningarlaga nr. 19/1940.“

Ákærði mætti við þingfestingu málsins 3. maí 2023, játaði brot sitt án undandráttar og samþykkti upptökukröfu ákæruvaldsins. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa og að sú refsing verði skilorðsbundin.

Með skýlausri játningu ákærða, sem fær stoð í framlögðum gögnum, þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur árið [...]. Samkvæmt sakavottorði ákærða var ákærða með dómi Héraðsdóms Reykjaness þann 21. desember 2022 gert að sæta 4. mánaða fangelsi, skilorðsbundið í 2 ár, fyrir fíkniefnalagabrot, lyfjalagabrot, áfengislagabrot, brot gegn lögum um tóbaksvarnir og brot gegn almennum hegningarlögum. Brot það sem ákærði er nú sakfelldur fyrir var framið fyrir uppkvaðningu framangreinds dóms Héraðsdóms Reykjaness frá 21. desember 2022. Ber því að dæma ákærða hegningarauka fyrir hið nýja brot er samsvarar þeirri þyngingu hegningar sem kynni að hafa orðið ef dæmt hefði verið um öll brotin í einu lagi, sbr. 78. g r. almennra hegningarlaga nr. 19/1940. Verður sú refsing jafnframt tiltekin með hliðsjón af 77. g r. laganna. Með vísan til 60. gr. almennra hegningarlaga verður skilorðshluti fyrri dóms nú tekinn upp og ákærða gerð refsing fyrir bæði málin í einu lagi. Að öðru leyti hefur sakaferill ákærða samkvæmt sakavottorði ekki áhrif við ákvörðun refsingar í máli þessu. Við ákvörðun refsingar er einnig litið til þess að ákærði hefur játað brot sinn án undandráttar.

Með vísan til framangreinds þykir refsing ákærða hæfilega ákveðin fangelsi í 5 mánuði, en fresta skal fullnustu fangelsisrefsingarinnar og skal hún falla niður að liðnum tveimur árum frá birtingu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Með vísan til lagaákvæða í ákæru, játningar ákærða og samþykktar hans á upptökukröfu er ákærða gert að sæta upptöku á 144,81 grömmum af maríhúana, 6,18 grömmum af amfetamíni og 1,82 grömmum af kókaíni sem lögregla fann og lagði hald á. Jafnframt er ákærða gert að sæta upptöku á samtals kr. 40.500,- og 70 evrum sem lögregla fann og haldlagði við húsleit og varðveittar eru sem innistæða á bankareikningi lögreglustjórans á Suðurnesjum auk vaxta og verðbóta af framangreindri fjárhæð frá 3. september 2022 til uppkvaðningar dóms þessa.

Engan sakarkostnað leiddi af meðferð málsins.

Af hálfu ákæruvaldsins fór Á-kk-nf J-kk-nf aðstoðarsaksóknari með málið.

H-kvk-nf B-kvk-nf R-kvk-nf aðstoðarmaður dómara kveður upp dóm þennan.

Dómsorð :

Ákærði, A-x-x N-x-x, sæti fangelsi í 5 mánuði, en fresta skal fullnustu fangelsisrefsingarinnar og skal hún falla niður að liðnum tveimur árum frá birtingu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 144,81 grömmum af maríhúana, 6,18 grömmum af amfetamíni, 1,82 grömmum af kókaíni, kr. 40.500,- og 70 evrum ásamt vöxtum og verðbótum af framangreindri fjárhæð frá 3. september 2022 til uppkvaðningar dóms þessa.

H-kvk-nf B-kvk-nf R-kvk-nf